কেন্দুয়া শান্তি সংঘে পুজোর থিম সঙের প্রস্তুতি। n নিজস্ব চিত্র
এবার দুর্গাপুজোয় গড়িয়ার কেন্দুয়া শান্তি সংঘের পুজো মণ্ডপে গেলে দর্শনার্থীরা শুনতে পাবেন নানা ধরনের শব্দ। গাড়ির হর্ন, বাসের কনডাক্টরের আওয়াজের শব্দ দিয়ে তৈরি হয়েছে সুর। আর সেই সুরই শোনা যাবে পুজো মণ্ডপে।
কেন্দুয়া শান্তি সংঘের সম্পাদক অভিজিৎ ঘোষ জানিয়েছেন, এবার পুজোয় তাঁদের থিম ‘সেফ ড্রাইভ, সেভ লাইফ’। গোটা বিষয়টি সার্বিকভাবে উপস্থাপন করতে চাই মানানসই থিম সং। সেই থিম সঙেও থাকছে অভিনবত্ব। কোনও বাদ্যযন্ত্র নয়। গাড়ির হর্ন, গাড়ির বিভিন্ন যন্ত্রাংশ থেকে শব্দ বার করেই তৈরি  করা হচ্ছে থিম সং। 
অভিজিৎ বলেন, ‘‘মুখ্যমন্ত্রী মমতা বন্দ্যোপাধ্যায়ের ‘সেফ ড্রাইভ, সেভ লাইফ’ প্রকল্প আমরা থিমের মাধ্যমে ফুটিয়ে তোলার চেষ্টা করব। আমরা চাই, মানুষকে সচেতন করতে। হেলমেট পরে মোটরবাইক চালালে, সচেতন হয়ে রাস্তা পারাপার করলেই অনেকসময় দুর্ঘটনা এড়ানো যায়। রক্তপাত এড়ানো যায়। রাস্তাঘাটে যে ধরনের শব্দ আমাদের শুনতে হয় সেগুলির সাহায্যেই থিম সং করা হয়েছে।’’
থিম সং তৈরির ক্ষেত্রে একটি ব্যান্ডের সঙ্গে যোগাযোগ করা হয়। ওই ব্যান্ডের পক্ষে শমীক কুণ্ডু বলেন, ‘‘থিম সঙে কোনও বাদ্যযন্ত্র ব্যবহার করা হয়নি। মূলত গাড়ির যন্ত্রাংশের শব্দের সাহায্যেই ট্র্যাক তৈরি করা হয়েছে। আসলে আমরা কিছু মুহূর্তকে ধরতে চেয়েছি। যে শব্দগুলি মানুষ প্রতিনিয়ত শোনেন সেগুলি আমাদের থিম সঙে রয়েছে।’’ 
বাদ্যযন্ত্র নেই। তবে রয়েছেন একজন গায়ক। বৈষ্ণবঘাটা-হাওড়া মিনিবাস রুটের কনডাক্টর রতন মণ্ডল রয়েছেন সেই গায়কের ভূমিকায়। যাত্রী তোলার সময় তিনি যেভাবে বিভিন্ন বাসস্টপেজের নাম আওড়ান থিম সঙে সেটাই ব্যবহার করা হয়েছে সুরে সুরে। রতনের কথায়, ‘‘একটু টেনশন হচ্ছিল পারব কি না! সকলে মিলে অভয় দিলেন। প্রতিদিন যেটা করি এখানে সেটাই করেছি।’’ 
পথেঘাটে বহু দুর্ঘটনা দেখতে পান। দেখেন কীভাবে সচেতনতার অভাবে ঘটে প্রাণহানি। তাঁদের এই প্রয়াসে ফিরবে সচেতনতা? রতনের সংক্ষিপ্ত প্রতিক্রিয়া, ‘‘আশা তো করছি। দেখা যাক, কী হয়।’’